**NACRT PRIJEDLOGA ZAKONA O IZMJENAMA I DOPUNAMA ZAKONA**

**O MORSKOM RIBARSTVU (EU)**

**I. USTAVNA OSNOVA ZA DONOŠENJE ZAKONA**

 Ustavna osnova za donošenje Zakona o izmjenama i dopunama Zakona o morskom ribarstvu (»Narodne novine« br. 62/17. i 130/17.), sadržana je u članku 2. stavku 4. podstavku 1. i članku 52. Ustava Republike Hrvatske (»Narodne novine« br. 85/10. – pročišćeni tekst i 5/14. – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE UREĐUJU PREDLOŽENIM ZAKONOM TE POSLJEDICE KOJE ĆE PROISTEĆI DONOŠENJEM ZAKONA**

 *Ocjena stanja*

Zakon o morskom ribarstvu stupio je na snagu 8. srpnja 2017. godine a objavljen je u Narodnim novinama, br. 62/17 i 130/17.

Donošenjem zakona uveo se novi sustav kontrole uvođenjem teških prekršaja, obveze iskrcaja, uspostave sustava vaganja, upravljanje ribolovnim kapacitetom i organizacija zajedničkog tržišta. Novim zakonom uredbe Europske unije postale su izravno primjenjive u Republici Hrvatskoj.

Na nacionalnoj razini utvrđeni su ciljevi ribarstvene politike, način gospodarenja i zaštite obnovljivih bioloških bogatstava mora, način i uvjeti obavljanja ribolova, prikupljanje podataka i postupanje s istima, upravljanje ribarskom flotom, nadležna tijela za provedbu potpore u ribarstvu i uređenje tržišta, kao i druga pitanja bitna za morsko ribarstvo.

Postavljeni su okviri za donošenje Operativnog programa za ribarstvo, planova upravljanja ribolovom, kao i godišnjih planova prikupljanja podatka, što su značajni mehanizmi koje Republika Hrvatska mora provoditi u okviru zajedničke ribarstvene politike EU.

Zakon omogućuje odgovorno i održivo iskorištavanje živih bogatstava mora na ekološki uravnotežen te gospodarski i društveno opravdan način kroz mjere za zaštitu, očuvanje i obnovu resursa i eko-sustava, što pridonosi opstojnosti i razvoju obalnih i otočnih zajednica. Omogućeno je upravljanje ribolovnim kapacitetom prema aktualnom stanju obnovljivih bogatstava mora te je uvedena provedba kontrole i nadzora u skladu s propisima Europske unije.

*Osnovna pitanja koja se uređuju ovim Zakonom*

Glavni cilj izmjena Zakona o morskom ribarstvu (»Narodne novine« 62/17. i 130/17) uglavnom je tehničke prirode. Potrebno je uskladiti terminologiju sa drugim zakonima, ažurirati popis Uredbi koje se primjenjuju, nadopuniti i pojasniti pojedine odredbe radi izbjegavanja mogućnosti dvostrukog tumačenja ili pak pojednostavnjenja provedbe u praksi. U tom je smislu potrebno doraditi odredbe koje se odnose na primjenu Zakona, regulaciju ribolova u zaštićenim dijelovima prirode, športski i rekreacijski ribolov, pohranu povlastica i upravljanje odobrenjima za ribolov pojedinim alatima.

Jedna od značajnijih promjena je prenošenje poslova organiziranja i provođenja stručnog osposobljavanja za gospodarski ribolov na moru na Hrvatsku poljoprivredno-šumarsku savjetodavnu službu koja je organizacijski, kadrovski i stručno spremna preuzeti organiziranje i edukacije na tom području.

 Vezano za inspekciju potrebno je unijeti odredbu o bespilotnim letjelicama budući da ćemo snimke koristiti za potrebe inspekcije te kao dokaz u postupcima. Također je potrebno omogućiti djelatnicima Ministarstva obrane da upravljaju navedenim sustavom.

 S obzirom na preklapanje nekih prekršaja potrebno je revidirati te pročistiti tekst u tom smislu.

*Posljedice koje će donošenjem Zakona proisteći*

Predloženim izmjenama napravile bi se korekcije koje bi poboljšale primjenu Zakona o morskom ribarstvu. Pročistio bi se tekst od viška prekršaja koji se preklapaju. Prenose se poslovi stručnog osposobljavanja za gospodarski ribolov na moru na Hrvatsko poljoprivredno-šumarsku savjetodavnu službu čime će se rasteretiti Ministarstvo poljoprivrede a korisnicima će se omogućiti besplatno stručno osposobljavanje.

**III. OCJENA SREDSTAVA POTREBNIH ZA PROVEDBU ZAKONA**

Za provedbu predloženog Zakona nije potrebno osigurati dodatna sredstva u državnom proračunu.

**NACRT PRIJEDLOGA ZAKONA O IZMJENAMA I DOPUNAMA ZAKONA O MORSKOM RIBARSTVU (EU)**

Članak 1.

U Zakonu o morskom ribarstvu (»Narodne novine«, br. 62/17. i 130/17. - Zakon o akvakulturi) u članku 2. podstavak 10. mijenja se i glasi:

„-Uredba (EU) 2017/1004 Europskog parlamenta i Vijeća od 17. svibnja 2017.

o uspostavi okvira Unije za prikupljanje i upotrebu podataka u sektoru ribarstva te upravljanje

njima i potporu za znanstveno savjetovanje u vezi sa zajedničkom ribarstvenom politikom, i o stavljanju izvan snage Uredbe Vijeća (EZ) br. 199/2008. (SL L 157, 20.6.2017., u daljnjem tekstu: Uredba (EU) br. 2017/1004)“

Članak 2.

U članku 3. stavku 1. točki 11. riječi: „povlastica za uzgoj“ zamjenjuju se riječima: „dozvola za akvakulturu“.

Članak 3.

U članku 6. stavak 1. mijenja se i glasi:

„(1) Ovaj Zakon primjenjuje se na sva ribarska plovila, kao i na sve fizičke i pravne osobe koje obavljaju ribolov u unutrašnjim morskim vodama, teritorijalnom moru Republike Hrvatske te na plovila trećih država koja obavljaju ribolov u Zaštićenom ekološko-ribolovnom pojasu Republike Hrvatske.

Iza stavka 1. dodaje se novi stavak 2. koji glasi:

„(2) Ovaj Zakon primjenjuje se na sva ribarska plovila pod zastavom Republike Hrvatske kada ona obavljaju ribolov u ribolovnom moru Republike Hrvatske i izvan njega.“

Dosadašnji stavak 2. postaje stavak 3.

Članak 4.

U članku 8. stavak 6. mijenja se i glasi:

„(6) U skladu s člankom 21. Uredbe (EU) br. 508/2014 i člankom 6. Uredbe Vijeća (EZ) br. 199/2008, a nakon potvrđivanja Europske komisije putem odobrenja plana rada, ministar donosi godišnji plan prikupljanja podataka u ribarstvu.“

 U stavku 7. riječi: „a nakon odobrenja od Europske komisije“ brišu se.

Članak 5.

U članku 9. stavku 3. iza riječi: „Inspektori i ovlaštene osobe ministarstva“ dodaje se zarez i riječ: „ministarstva“.

Članak 6.

U članku 10. stavku 3. riječi: „Savjetodavna služba“ zamjenjuju se riječima: „Hrvatska poljoprivredno-šumarska savjetodavna služba“.

Članak 7.

U članku 13. stavak 3. mijenja se i glasi:

„3. Sredstva prikupljena od naknada iz stavka 1. i 2. ovoga članka prihod su državnog proračuna i koriste se za financiranje dodjele državnih potpora u ribarstvu iz članka 55. stavka 1. podstavka 2. ovoga Zakona, izradu znanstvenih i stručnih studija i podloga, nadzor i kontrolu ribarstva te informatičku podršku u ribarstvu.“

Članak 8.

U članku 14. stavku 3. riječ: „uzgoj“ zamjenjuje se riječju: „akvakulturu“.

U stavku 4. riječ: „ovlaštenika“ zamjenjuje se riječima: „nositelja dozvole za akvakulturu“.

Članak 9.

U članku 15. stavku 1. na kraju rečenice dodaju se riječi: „te u međunarodnim vodama sukladno propisima koji reguliraju ribolov u tim područjima i ovom Zakonu“.

Stavak 3. mijenja se i glasi:

„(3) Za ribolov u područjima s posebnim režimom upravljanja te za vrste koje podliježu ograničenjima ulova ministar odlukom donosi popis plovila koja smiju obavljati ribolov.“

Iza stavka 7. dodaje se stavak 8. koji glasi:

 „(8) Ministarstvo će na zahtjev nositelja dozvole za akvakulturu rješenjem dopustiti ribolov određenih vrsta riba i sakupljanje drugih morskih organizama koje su upisane u dozvolu, a čije su veličine ispod minimalne referentne veličine za očuvanje na određenom dijelu ribolovnog mora, na određeno vrijeme i određenim ribolovnim alatima u svrhu uzgoja.“

Iza stavka 8. dodaje se stavak 9. koji glasi:

„(9) Protiv rješenja iz stavka 8. ovoga članka nije dopuštena žalba, ali se može pokrenuti upravni spor.“

Članak 10.

Članak 18. mijenja se i glasi:

„(1) Povlasticu za obavljanje gospodarskog ribolova na moru vlasnik plovila upisanog u povlasticu mora pohraniti u ministarstvu:

– u slučaju kada se plovilo namjerava upotrebljavati u druge svrhe, a ne u svrhu obavljanja gospodarskog ribolova u neprekidnom trajanju više od tri mjeseca

– ako ovlaštenik povlastice za gospodarski ribolov više ne udovoljava uvjetima za izdavanje povlastice iz članka 17. stavka 3. ovoga Zakona

– u slučaju nesposobnosti plovila za plovidbu ili zabrane isplovljenja plovilom koju je izdalo ministarstvo nadležno za pomorstvo.

(2) Zahtjev za pohranom povlastice za obavljanje gospodarskog ribolova na moru vlasnik plovila mora podnijeti ministarstvu:

– najkasnije 30 dana prije početka uporabe plovila u druge svrhe iz stavka 1. podstavka 1. ovoga članka i

– u roku od 15 dana od dana nastanka okolnosti iz stavka 1. podstavaka 2. i 3. ovoga članka.

(3) Ministarstvo izdaje potvrdu o pohrani povlastice vlasniku plovila.

(4) Povlasticu za obavljanje gospodarskog ribolova na moru pohranjuje ministarstvo po službenoj dužnosti u slučaju:

– kada se na plovilu na koje se odnosi povlastica poveća snaga pogonskog stroja ili tonaža plovila bez prethodnog odobrenja od strane ministarstva

– prodaje ili darovanja plovila bez povlastice

– ako se plovilom obavlja druga djelatnost dulje od tri mjeseca, a povlastica nije pohranjena

– ako je određena prekršajna mjera privremenog oduzimanja povlastice za obavljanje gospodarskog ribolova na moru temeljem izrečenih negativnih prekršajnih bodova u skladu s člankom 79. ovoga Zakona

– u slučaju smrti fizičke osobe vlasnika plovila.

(5) Povlastica pohranjena na zahtjev vlasnika plovila preuzima se iz pohrane na njegov zahtjev, a prilikom preuzimanja moraju biti zadovoljeni svi uvjeti kao i za izdavanje povlastice.

(6) Povlastica za obavljanje gospodarskog ribolova na moru pohranjuje se u ministarstvo na rok od najviše dvije godine te se rok pohrane može dodatno produžiti u slučaju havarije ili više sile, na zahtjev vlasnika plovila za produljenjem roka pohrane.

(7) Uzastopno produljenje roka pohrane za dodatne dvije godine sukladno stavku 6. ovoga članka moguće je zatražiti samo jednom za svaku povlasticu za obavljanje gospodarskog ribolova na moru.

(8) Iznimno od stavka 6. u slučaju potonuća plovila nakon 1. srpnja 2013. godine rok pohrane povlastice za gospodarski ribolov na moru može biti najviše 10 godina.

(9) O pohrani povlastice za obavljanje gospodarskog ribolova na moru po službenoj dužnosti ministarstvo donosi rješenje protiv kojeg nije dopuštena žalba, ali se može pokrenuti upravni spor.

(10) Povlastica za obavljanje gospodarskog ribolova na moru pohranjena po službenoj dužnosti može se preuzeti na zahtjev vlasnika plovila, nakon što isteknu razlozi za njezinu pohranu o čemu ministarstvo donosi rješenje protiv kojeg nije dopuštena žalba, ali se može pokrenuti upravni spor.

(11) Povlastica za obavljanje gospodarskog ribolova na moru pohranjena po službenoj dužnosti u skladu sa stavkom 4. ovoga članka može se preuzeti na zahtjev vlasnika plovila:

– u slučaju iz stavka 4. podstavka 1. ovoga članka – ako vlasnik plovila vrati snagu motora u kW ili tonažu plovila u GT u prvobitno stanje ili ih smanji u odnosu na prvobitno stanje odnosno u slučaju ustupanja kapaciteta iz članka 40. stavka 7. ovoga Zakona, po donošenju rješenja o izmjeni podataka o snazi motora i/ili veličini plovila u GT na temelju Izjave o ustupanju kapaciteta

– u slučaju iz stavka 4. podstavka 2. ovoga članka – ako bivši vlasnik plovila koje je upisano u povlasticu zamjeni plovilo u povlastici novim plovilom sukladno uvjetima propisanim ovim Zakonom

– u slučaju iz stavka 4. podstavaka 3. ovoga članka – ako je prestala okolnost zbog koje je povlastica pohranjena.

(12) Prilikom preuzimanja povlastice za obavljanje gospodarskog ribolova na moru moraju biti ispunjeni svi uvjeti kao i za izdavanje povlastice.

(13) Ministarstvo vodi Upisnik pohranjenih povlastica za obavljanje gospodarskog ribolova na moru u elektroničkom obliku.

(14) Način vođenja i sadržaj Upisnika pohranjenih povlastica za obavljanje gospodarskog ribolova na moru propisuje ministar pravilnikom.“

Članak 11.

U članku 19. stavak 1. mijenja se i glasi:

„(1) Povlastica za obavljanje gospodarskog ribolova na moru ukinut će se:

* na zahtjev vlasnika plovila na koje je izdana povlastica za obavljanje gospodarskog ribolova na moru
* ako se utvrdi da više nisu zadovoljeni uvjeti za izdavanje povlastice , a povlastica nije pohranjena u skladu s odredbama iz članka 18. ovoga Zakona
* ako vlasnik plovila za koje je izdana povlastica za obavljanje gospodarskog ribolova na moru ne preuzme povlasticu iz pohrane od ministarstva u roku propisanom člankom 18. stavkom 5. ovoga Zakona
* ako se rješenjem trajno ukida povlastica za obavljanje gospodarskog ribolova na moru na temelju izrečenih negativnih prekršajnih bodova u skladu s člankom 80. stavkom 3. ovoga Zakona.“

Članak 12

U članku 20. stavku 1. iza riječi: „stavka 1.“ dodaju se riječi: „podstavaka 2., 3., 4. i 5.“

Stavak 3. mijenja se i glasi:

„(3) Povlastica u državnom vlasništvu s pripadajućim kapacitetom plovila i s pravima na ribolovne alate i ribolovne zone upisane u povlasticu može se isključivo u cijelosti dodijeliti fizičkoj ili pravnoj osobi registriranoj za obavljanje gospodarskog ribolova putem natječaja koji provodi ministarstvo.“

U stavku 4. riječi: „pojedinih prava iz“ brišu se.

U stavku 5. iza riječi: „na moru u državnom vlasništvu,“ dodaju se riječi: „način provedbe natječaja“.

Članak 13.

Članak 21. mijenja se i glasi:

„(1) Stručna osposobljenost za obavljanje gospodarskog ribolova dokazuje se potvrdom o stručnoj osposobljenosti za obavljanje gospodarskog ribolova koju izdaje Hrvatska poljoprivredno-šumarska savjetodavna služba.

(2) Potvrda o stručnoj osposobljenosti za obavljanje gospodarskog ribolova izdat će se osobi koja je završila stručno osposobljavanje prema Programu stručnog osposobljavanja za obavljanje djelatnosti gospodarskog ribolova ili ima završen V, VI ili VII stupanj obrazovanja iz područja ribarstva.

(3) Hrvatska poljoprivredno-šumarska savjetodavna služba vodi Registar izdanih potvrda za gospodarski ribolov u elektroničkom obliku.

(4) Program stručnog osposobljavanja za obavljanje gospodarskog ribolova, obrazac te oblik, sadržaj i način vođenja Registra izdanih potvrda propisuje ministar pravilnikom.“

Članak 14.

U članku 22. stavku 5. riječi: „na području kojem ovlaštenik povlastice ima prebivalište“ zamjenjuju se riječima: „u mjestu prebivališta ovlaštenika povlastice“.

Članak 15.

U članku 23. stavak 7. mijenja se i glasi:

„(7) Ovlaštenici važećih povlastica za mali obalni ribolov kojima je ukinuta povlastica temeljem njihovog zahtjeva i osobe koje su imale važeće odobrenje za mali ribolov, a zahtjevom su odustale od prelaska na mali obalni ribolov imaju trajno pravo na godišnju dozvolu za rekreacijski ribolov i posebnu dozvolu za ribolov ostima, vršama za lov ribe, stajaćim parangalima i uporabu umjetne rasvjete bez naknade te će im ministarstvo izdati takvu dozvolu na njihov zahtjev, a koja vrijedi u cijelom ribolovnom moru Republike Hrvatske, a osobe koje su imale važeće odobrenje za mali ribolov i podnijele su zahtjev za prelazak u mali obalni ribolov, ali se ne nalaze na popisu sudionika u malom obalnom ribolovu u određenoj kalendarskoj godini, imaju pravo na godišnju dozvolu za rekreacijski ribolov i posebnu dozvolu za ribolov ostima, vršama za lov ribe, stajaćim parangalima i uporabu umjetne rasvjete bez naknade do izdavanja povlastice za mali obalni ribolov te će im ministarstvo izdati dozvolu po službenoj dužnosti.“

Članak 16.

U članku 24. stavku 5. podstavku 1. broj „4.“ zamjenjuje se brojem „3.“.

U stavku 5. podstavku 2. broj „4.“ zamjenjuje se brojem „3.“.

Članak 17.

U članku 25. iza stavka 6. dodaju se stavci 7., 8. i 9. koji glase:

„(7) Ministar može na zahtjev ovlaštenika povlastice za gospodarski ribolov rješenjem dozvoliti upotrebu ribolovnih alata i opreme bez obavljanja ribolova u svrhu testiranja alata i opreme.

(8) Ministar može na zahtjev ovlaštenika povlastice za gospodarski ribolov rješenjem dozvoliti korištenje ribolovnih alata i opreme na područjima u kojima je zabranjeno, a u svrhu traganja i spašavanja.

(9) Protiv rješenja iz stavaka 7. i 8. ovoga članka nije dopuštena žalba, ali se može pokrenuti upravni spor.“

 Članak 18.

U članku 26. stavak 8. mijenja se i glasi:

„(8) Odobrenje se ukida:

* na zahtjev vlasnika plovila
* ukoliko se prenose prava iz Odobrenja na drugo plovilo
* ukidanjem povlastice za obavljanje gospodarskog ribolova na moru ili trajnim oduzimanjem povlastice
* brisanjem ribolovnog alata na kojeg je Odobrenje izdano iz povlastice.“

 Članak 19.

U članku 28. stavku 1. točka e) mijenja se i glasi:

„e) posebne dozvole:

-za ribolov ostima, vršama za lov ribe, stajaćim parangalima i upotrebu umjetne rasvjete koje se mogu izdati samo uz posjedovanje godišnje dozvole

-za ribolov udičarskim alatima za veliku ribu, koje se mogu izdati samo uz posjedovanje športske dozvole

-za ribolov u dijelovima mora koji su zaštićeni na temelju propisa o zaštiti prirode u kategorijama nacionalnog parka, posebnog rezervata i parka prirode.“

Iza stavka 1. dodaje se novi stavak 2. koji glasi:

„(2) Za obavljanje športskog ribolova u dijelovima mora koji su zaštićeni na temelju propisa o zaštiti prirode u kategorijama nacionalnog parka, posebnog rezervata i parka prirode posebna dozvola iz stavka 1. točke e) podstavka 3. može se izdati samo uz posjedovanje dozvole za športski ribolov koju izdaje Savez.“

Dosadašnji stavci 2. i 3. postaju stavci 3. i 4.

Članak 20

U članku 33. stavku 1. iza riječi: „riba“ dodaju se riječi: “i drugih morskih organizama“.

Stavak 2. mijenja se i glasi:

„(2) Iznimno od odredbe stavka 1. ovoga članka, ribe i drugi morski organizmi ulovljeni za vrijeme natjecanja u športskom ribolovu, označavaju se nakon što rezultati vaganja postanu konačni.“

U stavku 5. riječ: „plovilu“ zamjenjuje se riječju: „ribolovcu“.

Stavak 6. mijenja se i glasi:

„(6) Način označavanja i minimalne referentne veličine za očuvanje određenih vrsta riba i drugih morskih organizama iz stavka 1. ovoga članka, te količinu i vrste dopuštenog dnevnog ulova iz stavka 3. i 5. ovoga članka propisuje ministar pravilnikom.“

 Članak 21.

U članku 35. stavku 2. iza riječi: „javnost“ dodaju se riječi: „te postupanje s ulovom“.

Članak 22.

U članku 37. stavku 2. riječi: „odnosno usluga prijevoza putnika“ brišu se.

Članak 23.

U članku 40. stavku 5. podstavak 2. mijenja se i glasi:

„-kapacitet koji je prešao na raspolaganje državi a predstavlja razliku između ukupnog kapaciteta ribarske flote iz stavka 1. ovoga članka i pasivnog kapaciteta koji je na raspolaganju vlasnicima plovila iz podstavka 1. ovoga stavka“

U stavku 7. iza riječi: „vlasnicima plovila“ dodaju se riječi: „ili ga mogu iskoristiti za plovila u svom vlasništvu na način da se pasivni kapacitet prenosi“.

Članak 24.

U članku 43. stavku 2. podstavku 1. riječi: „koji su korisnici odobrenih objekata“ zamjenjuju se riječima: „odobreni za djelatnosti VII i VIII u Upisniku odobrenih objekata ministarstva“.

U stavku 3. riječ: „korisnicima“ zamjenjuje se riječima: „krajnjim potrošačima“.

U stavku 4. iza riječi: „ulova“ dodaju se riječi: „namijenjenog prodaji krajnjem potrošaču“.

Stavak 8. mijenja se i glasi:

„(8) Ministarstvo donosi rješenje o registraciji prvog kupca na zahtjev podnositelja“.

U stavku 10. podstavku 1. iza riječi: „osobe“ dodaju se riječi: „prvog kupca“.

Stavak 11. mijenja se i glasi:

„(11) Postupak prve prodaje, sadržaj, oblik i način dostave prodajnog lista i potvrde o preuzimanju te sadržaj registra prvih kupaca propisuje ministar pravilnikom.“

Članak 25.

U članku 46. iza stavka 3. dodaje se stavak 4. koji glasi:

„(4) Stavci 1. i 2. ovoga članka ne odnose se na proizvode ribarstva namijenjene osobnoj potrošnji u količini do 5 kg.“

Članak 26.

U članku 53. stavku 3. iza riječi: „alata“ dodaju se riječi: „i ugovor o korištenju sustava senzora ribolovnih alata“.

Članak 27.

U članku 58. stavku 1. iza riječi: „opreme“ dodaju se riječi: „za gospodarski ribolov“.

Članak 28.

Iznad članka 61. dodaje se naslov „Inspekcijski nadzor“.

U članku 61. točki 5. riječi: „Obalne straže Republike Hrvatske“ zamjenjuju se riječima: „ministarstva nadležnog za obranu“.

Točka 7. mijenja se i glasi:

„7. ovlaštene osobe ministarstva nadležnog za zaštitu prirode u zaštićenim dijelovima prirode te čuvari prirode javnih ustanova koje upravljaju zaštićenim područjima prirode u dijelovima mora koji su zaštićeni u kategorijama posebnog rezervata, nacionalnog parka i parka prirode.“

 Članak 29.

Članak 62. mijenja se i glasi:

„(1) Poslove višeg inspektora može obavljati osoba koja ima završen preddiplomski i diplomski sveučilišni studiji ili integrirani preddiplomski i diplomski sveučilišni studij ili specijalistički diplomski stručni studij iz područja prirodnih, tehničkih, biomedicinskih i zdravstvenih, biotehničkih ili društvenih znanosti, najmanje četiri godine radnoga iskustva u struci i položen državni stručni ispit za ribarskog inspektora.

(2) Poslove inspektora može obavljati osoba koja ima završen preddiplomski i diplomski sveučilišni studiji ili integrirani preddiplomski i diplomski sveučilišni studij ili specijalistički diplomski stručni studij iz područja prirodnih, tehničkih, biomedicinskih i zdravstvenih, biotehničkih ili društvenih znanosti, najmanje, dvije godine radnoga iskustva u struci i položen državni stručni ispit za ribarskog inspektora.“

Članak 30.

U članku 65. iza stavka 1. dodaje se novi stavak 2. koji glasi:

„(2) U provedbi inspekcijskog nadzora inspektori i ovlaštene osobe mogu koristiti tehničke uređaje, uključujući snimke s besposadnih zrakoplova.“

Dosadašnji stavci 2. i 3. postaju stavci 3. i 4.

Članak 31.

U članku 66. stavak 2. mijenja se i glasi:

„(2) Uzorkovanje iz stavka 1. ovoga članka, postupanje s rezultatima analize i troškovima uzorkovanja se obavlja u skladu s posebnim propisima o službenim kontrolama koje se provode sukladno propisima o hrani, hrani za životinje, o zdravlju i dobrobiti životinja.“

Članak 32.

U članku 70. stavak 2. mijenja se i glasi:

„(2) Inspektor i ovlaštene osobe mogu staviti plombu na ulov, plovilo, alat, opremu, objekt te prijevozno sredstvo i/ili spremnik.“

Članak 33.

U članku 79. stavku 17. riječi: „ ribarskim plovilom čija duljina preko svega iznosi 10 ili više metara“ zamjenjuju se riječima: „neovisno o karakteristikama plovila“.

Članak 34.

U članku 84. stavku 1. točka 28. briše se.

Dosadašnje točke 29. - 36. postaju točke 28. – 35.

Članak 35.

Članak 85. mijenja se i glasi:

 „(1) Novčanom kaznom u iznosu od 5.000,00 do 30.000,00 kuna kaznit će se za prekršaj pravna osoba ako:

obavlja ribolov povlačnim mrežama, dredžama, okružujućim mrežama plivaricama, mrežama potegačama, obalnim mrežama potegačama ili sličnim mrežama iznad dna pokrivenih morskim cvjetnicama, posebno *Posidonia oceanica* ili drugim morskim fanerogama protivno članku 4. stavku 1. Uredbe Vijeća (EZ) br. 1967/2006

obavlja ribolov povlačnim mrežama, dredžama, obalnim mrežama potegačama ili sličnim mrežama iznad koraljnih staništa i dna pokrivena maerlom protivno članku 4. stavku 2. Uredbe Vijeća (EZ) br. 1967/2006

drži na plovilu mrežni teg čija je veličina oka manja od 40 mm na plovilima s pridnenom povlačnom mrežom koćom protivno članku 8. stavku 1. točki (h) Uredbe Vijeća (EZ) br. 1967/2006

lovi, drži na plovilu, prekrcava, iskrcava, skladišti, prevozi, prodaje i izlaže ili nudi na prodaju ženke jastoga (*Palinuridae spp.)* i hlapa (*Homarus gammarus*) protivno članku 8. stavku 5. Uredbe Vijeća (EZ) br. 1967/2006

drži na plovilu povlačne mreže, okružujuće mreže ili jednostruke mreže stajačice čija veličina oka mreže u onom njezinom dijelu koji ima najmanje oko protivno članku 9. stavku 1. Uredbe Vijeća (EZ) br. 1967/2006

drži na plovilu parangale s udicama veličine manje od 3,95 cm i širine manje od 1,65 cm protivno članku 10. Uredbe Vijeća (EZ) br. 1967/2006

smanjuje oko povlačne mreže koće u bilo kojem dijelu mreže protivno članku 11. stavku 1. Uredbe Vijeća (EZ) br. 1967/2006

koristi opremu povlačnih mreža koća koja nije u skladu sa tehničkim specifikacijama točke (b) Priloga I. Uredbe Vijeća (EZ) br. 1967/2006, a protivno članku 11. stavku 2. Uredbe Vijeća (EZ) br. 1967/2006

drži na plovilu ribolovne alate koji nisu u skladu s člankom 12. Uredbe Vijeća (EZ) br. 1967/2006

koristi dredže koje se povlače brodom i hidraulične dredže protivno članku 12 . stavku 1. točkama 1., 2., i 6. ovoga Zakona

koristi okružujuće mreže plivarice unutar 300 metara od obale ili unutar izobate od 50 metara, ukoliko se ta dubina dosegne na kraćoj udaljenosti od obale, te na dubinama manjima od 70% sveukupne visine okružujuće mreže plivarice izmjerene u skladu s Prilogom II. Uredbe Vijeća (EZ) br. 1967/2006, a protivno članku 13. stavku 3. Uredbe Vijeća (EZ) br. 1967/2006

iskrcava i prvi put stavlja u promet ulov ostvaren pridnenim povlačnim mrežama, pelagičnim povlačnim mrežama, okružujućim mrežama plivaricama, plutajućim parangalima, dredžama i hidrauličnim dredžama protivno članku 22. stavku 1. Uredbe Vijeća (EZ) br. 1967/2006

ribarsko plovilo Europske unije nema instaliran uređaj koji je u potpunosti funkcionalan i koji putem sustava za praćenje plovila u redovitim vremenskim razmacima šalje podatke o poziciji plovila i tako omogućuje njegovo automatsko lociranje i identifikaciju protivno članku 9. stavku 2. Uredbe Vijeća (EZ) br. 1224/2009 i članku 51. stavku 2. ovoga Zakona

ribarsko plovilo čija je duljina preko svega veća od 15 metara nema ili ne održava u funkciji sustav automatske identifikacije protivno članku 10. stavku 1. Uredbe Vijeća (EZ) br. 1224/2009

zapovjednik ribarskog plovila plovi kroz područje ograničenog ribolova brzinom manjom od propisane i/ili ribolovni alati tijekom plovidbe kroz područje ograničenog ribolova nisu složeni u skladu s člankom 50. stavkom 4. Uredbe Vijeća (EZ) br. 1224/2009

obavlja prekrcaj na moru protivno članku 20. stavku 1. Uredbe Vijeća (EZ) br. 1224/2009

kod ribolova kod kojeg nije dopušteno koristiti više od jedne vrste alata, svi ostali ribolovni alati nisu privezani i složeni što je protivno članku 47. Uredbe Vijeća (EZ) br. 1224/2009

ribarsko plovilo nema opremu za pronalaženje i izvlačenje izgubljenog ribolovnog alata što je protivno članku 48. stavku 1. Uredbe Vijeća (EZ) br. 1224/2009

zapovjednik ribarskog plovila koje je izgubilo ribolovni alata ili dio ribolovnog alata ne pokuša ga što je moguće prije pronaći i izvući što je protivno članku 48. stavku 2. Uredbe Vijeća (EZ) br. 1224/2009

ne dokaže zemljopisno podrijetlo proizvoda za koje je utvrđena najmanja dopuštena veličina protivno članku 56. stavku 2. Uredbe Vijeća (EZ) br. 1224/2009

ulovljene ili sakupljene proizvode ribarstva prije prve prodaje ne razvrsta u serije što je protivno članku 56. stavku 3. Uredbe Vijeća (EZ) br. 1224/2009

Organizacija proizvođača ili registrirani kupac ne vode evidenciju o podrijetlu iz istog područja upravljanja, ne razvrstava serije koje dolaze s više ribarskih plovila te ne čuva podatke o serijama najmanje tri godine što je protivno članku 56. stavku 4. Uredbe Vijeća (EZ) br. 1224/2009

izlaže za prvu prodaju, nudi na prodaju prvi put, prodaje ili na drugi način stavlja na tržište proizvode ribarstva koji ne zadovoljavaju zajedničke tržne standarde što je protivno članku 57. stavku 1. Uredbe Vijeća (EZ) br. 1224/2009

ne može dokazati da proizvodi ribarstva i akvakulture udovoljavaju minimalnim tržnim standardima u svim fazama što je protivno članku 57. stavku 3. Uredbe Vijeća (EZ) br. 1224/2009

ne osigura sljedivost pošiljke proizvoda ribarstva i akvakulture u svim fazama proizvodnje, prerade i distribucije, od izlova ili sakupljanja do maloprodaje što je protivno članku 58. stavku 1. Uredbe Vijeća (EZ) br. 1224/2009

proizvode ribarstva i akvakulture koji se stavljaju ili će se vjerojatno staviti na tržište u Uniji ne označi na odgovarajući način kako bi se osigurala sljedivost svake serije što je protivno članku 58. stavku 2. Uredbe Vijeća (EZ) br. 1224/2009

serije proizvoda ribarstva i akvakulture nakon prve prodaje združi ili razdijeli a nije moguće proizvode ribarstva slijediti do faze izlova ili sakupljanja što je protivno članku 58. stavku 3. Uredbe Vijeća (EZ) br. 1224/2009

nema uspostavljen sustav i postupak za identifikaciju gospodarskog subjekta koji im je isporučio serije proizvoda ribarstva i akvakulture kao i onog kojemu su ti proizvodi isporučeni što je protivno članku 58. stavku 4. Uredbe Vijeća (EZ) br. 1224/2009

za sve serije proizvoda ribarstva i akvakulture nisu zadovoljeni minimalni zahtjevi u pogledu označavanja i potrebnih podataka iz članka 58. stavka 5. Uredbe Vijeća (EZ) br. 1224/2009

prvu prodaju ili registraciju svih proizvoda ribarstva ne obavi u aukcijskom centru ili kod registriranog kupca ili kod organizacije proizvođača što je protivno članku 59. stavku 1. Uredbe Vijeća (EZ) br. 1224/2009

obavlja vaganje proizvoda ribarstva na vagi koju nije odobrilo ministarstvo što je protivno članku 60. stavku 1. Uredbe Vijeća (EZ) br. 1224/2009

ne važe proizvode ribarstva pri iskrcaju, prije nego se proizvodi ribarstva uskladište, prevezu ili prodaju što je protivno članku 60. stavku 2. Uredbe Vijeća (EZ) br. 1224/2009

ministarstvu u roku od 48 sati nakon prve prodaje ne dostavi prodajni list, ili ga dostavi nepotpunog ili sadrži netočne podatke što je protivno članku 62. stavku 1. i članku 64. Uredbe Vijeća (EZ) br. 1224/2009

ministarstvu u roku od 24 sata nakon završetka prve prodaje ne dostavi prodajni list, ili ga dostavi nepotpunog ili sadrži netočne podatke što je protivno članku 63. stavku 1. i članku 64. Uredbe Vijeća (EZ) br. 1224/2009

ministarstvu ne dostavi u roku od 48 sati nakon iskrcaja potvrdu o preuzimanju, ili je dostavi nepotpunu ili sadrži netočne podatke što je protivno članku 66. stavcima 1. i 3. Uredbe Vijeća (EZ) br. 1224/2009

ministarstvu ne dostavi u roku od 24 sata nakon iskrcaja potvrdu o preuzimanju, ili je dostavi nepotpunu ili sadrži netočne podatke što je protivno članku 67. stavku 1. Uredbe Vijeća (EZ) br. 1224/2009

ministarstvu u roku od 48 sati od utovara ne dostavi prijevozni dokument, ili ga dostavi nepotpunog ili sadrži netočne podatke što je protivno članku 68. stavcima 1., 3. i 4. Uredbe Vijeća (EZ) br. 1224/2009

ne označi ribarsko plovilo sukladno članku 6. Provedbene uredbe Komisije (EU) br. 404/2011

napusti luku sa ribarskim plovilom koje nema instaliran sustav za elektroničko bilježenje i slanje podataka koji je u punoj funkciji protivno članku 36. stavku 1. Provedbene uredbe Komisije (EU) br. 404/2011 i članku 52. stavcima 5. i 10. ovoga Zakona

odgovarajuće podatke o serijama ne ažurira nakon što su podaci postali dostupni što je protivno članku 67. stavku 2. Provedbene uredbe Komisije (EU) br. 404/2011

evidenciju o vaganju ne vodi i/ili ne čuva u skladu s člankom 70. Provedbene uredbe Komisije (EU) br. 404/2011

zapovjednik ribarskog plovila kopiju lista iz očevidnika o ribolovu ministarstvu ne dostavi prije vaganja u skladu s člankom 71. stavkom 3. Provedbene uredbe Komisije (EU) br. 404/2011

evidenciju o vaganju zamrznutih proizvoda ribarstva ne vodi u skladu s člankom 73. Provedbene uredbe Komisije (EU) br. 404/2011

nadležnim tijelima ne dopusti puni pristup sustavima za vaganje, evidencijama o vaganju, pisanim deklaracijama i svim prostorima u kojima su proizvodi ribarstva uskladišteni ili u kojima se oni prerađuju u skladu s člankom 75. Provedbene uredbe Komisije (EU) br. 404/2011

zapovjednik plovila na zahtjev službenih osoba ne izvuče ribolovni alat radi inspekcijskog pregleda u skladu s člankom 104. stavkom 2. Provedbene uredbe Komisije (EU) br. 404/2011

postupa protivno odredbama članka 113. stavka 2. točkama (a) i/ili (b) i/ili (c) i/ili (d) i/ili (e) Provedbene uredbe Komisije (EU) br. 404/2011

postupa protivno odredbama članka 114. stavka 1. točke (a) i/ili (b) i/ili (c) i/ili (d) i/ili (e) i/ili (f) i/ili (g) Provedbene uredbe Komisije (EU) br. 404/2011

zapovjednik ribarskog plovila ne primi i ne surađuje s osobama zaduženim za uzorkovanje u skladu s člankom 12. stavkom 2. Uredbe (EU) br. 2017/1004

u športskom i rekreacijskom ribolovu ulovi vrste ispod minimalne referentne veličine za očuvanje

lovi, sakuplja, zadržava na plovilu, prekrcava, iskrcava, prenosi, skladišti, prodaje, izlaže ili nudi na prodaju ribe ili druge morske organizme u razdoblju lovostaja suprotno članku 12. stavku 1. točki 4. ovoga Zakona

postupi suprotno članku 12. stavku 1. točki 7. ovoga Zakona

obavlja športski ili rekreacijski ribolov u zaštićenom području protivno članku 12. stavku 1. točki 12. ovoga Zakona

obavlja ribolov i druge radnje koje mogu ometati djelatnost uzgoja na udaljenosti manjoj od 300 metara od oznake položaja uzgajališta, odnosno 50 metara za područja gdje se obavlja uzgoj školjkaša, odnosno granice koncesijskog područja, protivno članku 14. stavku 2. ovoga Zakona.

za vrijeme obavljanja gospodarskog ribolova, od polaska do povratka, na ribarskom plovilu se ne nalazi odgovorna osoba za obavljanje gospodarskog ribolova koja je stručno osposobljena za obavljanje gospodarskog ribolova protivno članku 15. stavku 5. ovoga Zakona

obavlja gospodarsko sakupljanje živih školjkaša, bodljikaša i plaštenjaka protivno članku 15. stavku 6. ovoga Zakona

postupa suprotno članku 15. stavku 7. ovoga Zakona

povlasticu za obavljanje gospodarskog ribolova na moru ne pohrani sukladno članku 18. stavku 1. ovoga Zakona

nema uvjerenje o stručnoj osposobljenosti za obavljanje gospodarskog ribolova u skladu s člankom 21. stavkom 1. ovoga Zakona

u malom obalnom ribolovu ulovi i/ili sakupi više od dozvoljene dnevne količine protivno članku 22. stavku 3. ovoga Zakona

u malom obalnom ribolovu ulovi plavoperajnu tunu (*Thunnus thynnus*), igluna (*Xiphias gladius*), iglana (*Tetrapturus belone*), velike rakove te sakuplja koralje i spužve protivno članku 22. stavku 4. ovoga Zakona

obavlja mali obalni ribolov protivno članku 22. stavku 6. ovoga Zakona

upotrebljava ribolovni alat i/ili opremu protivno njihovoj namjeni, u vrijeme kada je za njega propisana vremenska zabrana uporabe, u dijelu ribolovnog mora u kojem je propisana zabrana uporabe i/ili na nedozvoljen način protivno članku 25. stavku 2. ovoga Zakona

obavlja gospodarski ribolov i mali obalni ribolov onim ribolovnim alatima i opremom za koje je na snazi zabrana upotrebe na cijelom ribolovnom moru Republike Hrvatske kao i njihovo držanje na plovilu protivno članku 25. stavku 3. ovoga Zakona

obavlja športski ribolov ili rekreacijski ribolov bez dozvole za športski ribolov ili rekreacijski ribolov protivno članku 27. ovoga Zakona

izdaje dozvole za športski ribolov suprotno članku 29. stavku 3. ovoga Zakona

prodaje dozvole bez ovlaštenja ministarstva protivno članku 29. stavku 4. ovoga Zakona

lovi plavoperajnu tunu, iglana, igluna, velike rakove te sakuplja spužve i koralje u športskom i rekreacijskom ribolovu protivno članku 32. stavku 1. ovoga Zakona

u športskom i/ili rekreacijskom ribolovu postupa protivno članku 33. ovoga Zakona

održi natjecanje u športskom ribolovu bez izdanog odobrenja ministarstva ili protivno uvjetima iz izdanog odobrenja protivno članku 34. stavku 1. ovoga Zakona

obavlja ribolov u znanstvene i znanstveno-nastavne svrhe i ribolov za potrebe akvarija otvorenih za javnost bez rješenja protivno članku 35. stavku 1. ovoga Zakona

obavlja ribolov protivno članku 36. stavku 1. ovoga Zakona

obavlja ribolovni turizam bez ovlaštenja za ribolovni turizam protivno članku 37. stavku 1. ovoga Zakona

ulov proizvoda ribarstva iz gospodarskog ribolova ostvaren mrežama potegačama iskrcava i prvi put stavlja na tržište protivno članku 42. stavku 2. ovoga Zakona

za proizvode ribarstva namijenjenih prvoj prodaji u kasnijoj fazi ne ispuni i/ili ne dostavi potvrdu o preuzimanju ministarstvu u propisanom roku protivno članku 43. stavku 5. ovoga Zakona

obavlja vaganje proizvoda ribarstva protivno članku 44. ovoga Zakona

prevozi proizvode ribarstva cestovnim prijevoznim sredstvima protivno članku 45. ovoga Zakona

tražene podatke ne dostavi i/ili ne vodi druge evidencije sukladno članku 47. ovoga Zakona

tražene podatke ne dostavi sukladno članku 50. stavku 1. ovoga Zakona

vlasnik ribarskog plovila ne dozvoljava pristup ribarskom plovilu u svrhu instaliranja, održavanja, deinstaliranja i zamjene VMS uređaja, e -očevidnika i sustava senzora ribolovnih alata protivno članku 51. stavku 3. i/ili članku 52. stavku 3. i/ili članku 53. stavku 2. ovoga Zakona

neovlašteno uklanja sa uređaja propisno postavljene plombe protivno članku 51. stavku 6. ovoga Zakona

ribarsko plovilo nema instaliran e- očevidnik u skladu s člankom 52. stavcima 1. i 2. ovoga Zakona

uništi, ošteti, onesposobi ili na drugi način ometa rad e-očevidnika protivno članku 52. stavku 6. ovoga Zakona

postupa sa sustavom senzora korištenja i označavanja ribolovnih alata protivno članku 53. stavku 4. ovoga Zakona

u slučaju tehničkog kvara senzora ne prijavi kvar ili razloge nemogućnosti slanja podataka Ribarskom monitoring centru u skladu s člankom 53. stavkom 5. ovoga Zakona

napusti luku suprotno članku 53. stavcima 6. i 7. ovoga Zakona

drži ribolovne alate i opremu na plovilu protivno članku 58. stavku 3. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba u pravnoj osobi i odgovorna osoba u obavljanju gospodarskog ribolova novčanom kaznom od 3000,00 do 10.000,00 kuna.

(3) Novčanom kaznom od 2000,00 do 5000,00 kuna za prekršaj iz stavka 1. ovoga članka kaznit će se fizička osoba obrtnik.

(4) Novčanom kaznom od 2000,00 do 5000,00 kuna za prekršaj iz stavka 1. ovoga članka kaznit će se fizička osoba.“

Članak 36.

U članku 87. stavak 5. briše se.

Članak 37.

Prilog I. briše se.

Članak 38.

Ovaj Zakon stupa na snagu osmog dana od dana objave u „Narodnim novinama“.

**OBRAZLOŽENJE**

**Uz članak 1.**

Uredba (EU) br. 2017/1004 stavlja izvan snage Uredbu Vijeća (EZ) br. 199/2008. (SL L 157, 20.6.2017.).

**Uz članak 2.**

Usklađuje se izričaj s izričajem iz Zakona o akvakuluri.

**Uz članak 3.**

Dodatno se pojašnjava na koga se primjenjuje ovaj Zakon.

**Uz članak 4.**

Uredba (EU) br. 2017/1004 stavlja izvan snage Uredbu Vijeća (EZ) br. 199/2008. (SL L 157, 20.6.2017.).

**Uz članak 5.**

Ispravak greške u tekstu. Navedenim ispravkom jasno je da ovlaštene osobe mogu biti iz ministarstva kao i iz ministarstva nadležnog za unutarnje poslove.

**Uz članak 6.**

Usklađuje se naziv institucije „Hrvatska poljoprivredno-šumarska savjetodavna služba“ s Zakonom o Hrvatskoj poljoprivredno-šumarskoj savjetodavnoj službi (»Narodne novine« 15/18.).

**Uz članak 7.**

Definira se u koje se svrhe koriste sredstva prikupljena od naknada za ribolov.

**Uz članak 8.**

Usklađuje se izričaj s izričajem iz Zakona o akvakuluri.

**Uz članak 9.**

Pojašnjava se da se gospodarski ribolov može obavljati i ribarskim plovilima u međunarodnim vodama.

Usklađuje se način donošenja popisa plovila koja smiju obavljati ribolov kada se radi o ulovu vrsta koje podliježu ograničenjima ulova te za ribolov u područjima s posebnim režimom upravljanja.

Dodaje se novi stavak kojim se temeljem rješenja koje donosi ministar dozvoljava ribolov i sakupljanje riba i drugih morskih organizama ispod minimalnih referentnih veličina za potrebe daljnjeg uzgoja. Rješenje se donosi na temelju zahtjeva nositelja dozvole za akvakulturu i njime se definira područje ribolova/sakupljanja, razdoblje i alati.

**Uz članak 10.**

Ovim se člankom propisuju slučajevi u kojima je vlasnik plovila dužan prema ministarstvu uputiti zahtjev za pohranjivanje povlastice i rok za podnošenje zahtjeva za pohranjivanje povlastice. Nadalje se propisuju slučajevi u kojima se povlastica pohranjuje po službenoj dužnosti te se određuje maksimalni period pohrane povlastice te preuzimanje povlastice iz pohrane u slučaju kad je ista pohranjena po službenoj dužnosti zbog neautoriziranog povećanja tonaže plovila ili snage porivnog stroja kao i pravni lijek. Propisuje se obveza vođenja upisnika pohranjenih povlastica te se uspostavlja temelj kojim se određuje način vođenja i sadržaj Upisnika pohranjenih povlastica za obavljanje gospodarskog ribolova na moru i uvjeti o produženju roka pohrane.

**Uz članak 11.**

Preciznije se propisuju uvjeti pod kojima se povlastica za gospodarski ribolov ukida.

**Uz članak 12.**

Precizira se u kojim slučajevima povlastica prelazi u državno vlasništvo.

Mijenja se sustav dodjele povlastica u državnom vlasništvu na način da se propisuje dodjela povlastica u državnom vlasništvu u cijelosti putem javnog natječaja te se dodaje da ministar propisuje način provedbe natječaja.

**Uz članak 13.**

Ovlašćuje se Hrvatska poljoprivredno-šumarska savjetodavna služba za poslove organiziranja i provođenja stručnog osposobljavanja za gospodarski ribolov na moru, izdavanje potvrda o stručnoj osposobljenosti te vođenja registra izdanih potvrda.

**Uz članak 14.**

Precizira se izričaj koji definira da ovlaštenik povlastice za mali obalni ribolov smije prodavati svoj ulov u mjestu prebivališta.

**Uz članak 15.**

Pojašnjava se tko sve ima pravo na godišnju dozvolu za rekreacijski ribolov i posebnu dozvolu za ribolov ostima, vršama za lov ribe, stajaćim parangalima i uporabu umjetne rasvjete bez naknade te kako ostvaruju to pravo.

**Uz članak 16.**

Ispravlja se greška u pozivanju na stavak istog članka te se na ovaj način povezuju uvjeti za preuzimanje povlastice za mali obalni ribolov iz pohrane s razlozima za pohranu po službenoj dužnosti.

**Uz članak 17.**

Propisuje se mogućnost upotrebe ribolovnih alata i opreme bez obavljanja ribolova radi testiranja alata što, na zahtjev ovlaštenika povlastice, ministar može dozvoliti rješenjem.

Propisuje se mogućnost korištenja ribolovnih alata i opreme na područjima u kojima je to zabranjeno u svrhu traganja i spašavanja, što ministar može dozvoliti rješenjem.

**Uz članak 18.**

Dodatno se pojašnjavaju slučajevi kad se ukida odobrenje, a koji uključuju: na zahtjev vlasnika plovila, u slučaju prijenosa prava iz odobrenja na drugo plovilo ukidanjem povlastice za gospodarski ribolov na moru ili trajnim oduzimanjem iste te brisanjem alata na kojeg je odobrenje izdano iz povlastice za gospodarski ribolov na moru.

**Uz članak 19.**

Propisuju se posebne dozvole te uvjeti za njihovo izdavanje.

Propisuje se i dodatan uvjet za obavljanje športskog ribolova u dijelovima mora koji su zaštićeni na temelju propisa o zaštiti prirode pri čemu je moguće izdati posebnu dozvolu za ribolov u takvim područjima isključivo uz posjedovanje dozvole za športski ribolov koju izdaje Savez.

**Uz članak 20.**

Precizira se da obvezi označavanja podliježu i drugi morski organizmi.

Precizira se da, u slučaju ulova drugih morskih organizama tijekom natjecanja u športskom ribolovu, isti također podliježu obvezi označavanja nakon što rezultati vaganja postanu službeni.

Precizira se da se ograničenje ulova postavlja po ribolovcu.

Proširuju se ovlasti ministra za donošenje odredbi pravilnika i na utvrđivanje minimalnih veličina riba i drugih morskih organizama.

**Uz članak 21.**

Pojašnjava se da se rješenjem također propisuje postupanje s ulovom.

**Uz članak 22.**

Usklađuje se članak sa odredbama Zakona o pružanju usluga u turizmu (»Narodne novine« 130/17.).

**Uz članak 23.**

Pojašnjava se što je pasivni kapacitet koji je prešao na raspolaganje državi, odnosno da isti predstavlja razliku između ukupnog kapaciteta ribarske flote i pasivnog kapaciteta koji je na raspolaganju vlasnicima plovila.

Dodaje se mogućnost da vlasnici plovila mogu raspolagati pasivnim kapacitetom na način da ga mogu prenijeti i na plovila u svom vlasništvu.

**Uz članak 24.**

Usklađuje se članak sa terminologijom Zakona o akvakulturi (»Narodne novine« 130/17.) te na temelju njega donesenog **Pravilnika o registraciji subjekata te registraciji i odobravanju objekata u poslovanju s hranom** (»Narodne novine« 84/15.).

**Uz članak 25.**

Dozvoljava se da proizvodi ribarstva u količini do 5 kg ne moraju ispunjavati obaveze koje se odnose na sljedivost.

**Uz članak 26.**

Dodaje se obveza potpisivanja Ugovora o korištenju sustava senzora ribolovnih alata od strane vlasnika plovila nakon instalacije istih i potpisivanja Zapisnika o postavljanju sustava senzora ribolovnih alata.

**Uz članak 27.**

Jasnije se navodi da se obaveza odnosi samo na plovila za gospodarski ribolov.

**Uz članak 28.**

Dodaje se naslov iznad dijela koji se odnosi na inspekcijskim nadzor. Omogućava se djelatnicima MORH-a imenovanje ovlaštenim osobama te uključuje osim djelatnika Obalne straže i vojne djelatnike koji će upravljati besposadnim zrakoplovnim sustavom za nadzor ribarstva. U dijelu koji se odnosi na čuvare prirode usklađuju se odredbe sa Zakonom o zaštiti prirode (»Narodne novine« 80/13. i 15/18.).

**Uz članak 29.**

Mijenjaju se uvjeti za višeg ribarskog inspektora i ribarskog inspektora te se omogućava i osobama sa završenim preddiplomskim i diplomskim sveučilišni studiji ili integrirani preddiplomskim i diplomskim sveučilišni studij ili specijalistički diplomski stručni studij tehničkih i društvenih znanosti da se mogu rasporediti na radna mjesta višeg inspektora i inspektora.

**Uz članak 30.**

S obzirom da će Ministarstvo poljoprivrede koristiti bespilotne letjelice za potrebe nadzora ribarstva jasno je naznačeno da se snimke s letjelica koristeu provedbi nadzora.

**Uz članak 31.**

Izmijenjen je izričaj te je izbrisano pozivanje na trenutni propis koji se odnosi na službene kontrole koje se provode sukladno propisima o hrani, hrani za životinje, o zdravlju i dobrobiti životinja te je izbjegnuta obaveza mijenjanja Zakona nakon izmjene trenutnog propisa.

**Uz članak 32.**

Dodana je ovlast inspektorima i ovlaštenim osobama da mogu plombirati i ulov, plovilo, alat, opremu, te objekt.

**Uz članak 33.**

Izmijenjen je kriterij za teški prekršaj te je umjestoribarskim plovilom čija duljina preko svega iznosi 10 ili više metara navedeno neovisno o karakteristikama plovila.

**Uz članak 34.**

Brisan je prekršaj jer je opisan i u članku 78. stavku 1. točki 1.

**Uz članak 35.**

Propisuju se prekršaji i novčane kazne za prekršaje. Izmjenom članka izbjegnuto je pozivanje na isti prekršaj koji se navodio u nekoliko različitih uredbi.

**Uz članak 36.**

Sustav obrazovanja bit će prenesen na Hrvatsko poljoprivredno-šumarsku savjetodavnu službu pa je navedena odredba nepotrebna.

**Uz članak 37.**

Briše se prilog I.